text: April-vejr drillede bilisterne
  17 april 2012 kl. 06.14
  Kalenderen skriver 17. april, men alligevel gned mange bilister øjnene, da de til morgen måtte skrabe is og sne af bilerne. Ved Vejle generede regulære snebyger morgentrafikken sammen med et lastbilhavari.
  Snevejret ramte Vejleområdet mellem kl. syv og otte. Samtidig var en post-lastbil havareret i området med vejarbejder mellem motorvejskryds Skærup og Vejlefjordbroen. Det skabte kilometerlange køer i begge retninger. 
  Kl. 7.30 væltede sneen samtidig ned over strækningen, men så kunne bilister da se på det drilske aprils-vejr.
  For syd for motorvejsudfletningen skinnede solen fra en skyfri himmel - og der var ikke antydning af snefnug.
  Meteorologerne lover mange byger i løbet af dagen. Dog mest som regn - eller måske hagl. Men der bliver også stunder med sol.
  